text: Computer-nørd på 80 år
  13 marts 2012 kl. 17.00
  Det er aldrig for sent at blive en del af det digitale samfund. Det er Henry Sørensen på 80 år et levende eksempel på. Han underviser andre pensionister i brug af computere i Fredericia.
  Den ældste på holdet er 84 år.
  Det er ikke alle, der gennemfører kurserne, men de fleste bliver ved.
  - De tænker nok, at når en 80-årig kan, kan jeg også, siger Henry Sørensen.
  
  Tid og tålmodighed
  Kun få af kursisterne har brugt computere i deres arbejdsliv, men til gengæld har de tid og tålmodighed til at sætte sig ind i den digitale verden.
  Henry Sørensen mener, at det er et voldsomt krav, at alle henvendelser til det offentlige i fremtiden skal ske digitalt, men han beviser i sin undervisning, at de fleste med en smule ihærdighed kan lære at begå sig.
  En kursus-periode koster 300 kroner, og alle pensionister kan deltage, uanset hvor meget eller hvor lidt de kender en computer.
  